
	בית המשפט המחוזי בחיפה

	
	17 ינואר 2023

	תפ"ח 7354-02-18 מדינת ישראל נ' פלונית



	בפני הרכב כב' השופטים:

דיאנה סלע, סגנית נשיא [אב"ד]

אבי לוי
ערן קוטון
 

	המאשימה
	מדינת ישראל

ע"י פרקליטות מחוז חיפה פלילי

	נגד



	הנאשמת
	פלונית
ע"י ב"כ עו"ד גב' גליה גולדברג ועו"ד בוריס שרמן
מטעם הסנגוריה הציבורית


	תמצית גזר הדין


בעניין תפ"ח 7354-02-18 מדינת ישראל נגד פלונית  – 17/1/23.
             "חייו של המנוח, ד.נ. ז"ל, יליד 8/6/52, בעל משפחה ואב לילדים, נכה פוליו שסבל מצליעה קשה, קופחו באחת בתאריך 14/1/18 בידי זוגתו הנאשמת, ילידת 1964 - אשר הורשעה לאחר שמיעת ראיות בעבירת רצח בכוונה תחילה, לפי סעיף 300(א) לחוק העונשין, תשל"ז -1977, כנוסחו לפני הרפורמה בעבירות המתה (להלן: חוק העונשין).  

             בן 66 היה המנוח, עת נגדעו לפתע חייו בבוקרו של יום ראשון אחד, בביתו, שעה שהתארגן לצאת לעבודתו כדי לפרנס את בני משפחתו, כפי שעשה כל חייו חרף נכותו; הנאשמת דקרה את המנוח שעה שישב על כיסא, כ-65 פעמים בפניו, בצווארו, בבטנו, בחזהו ובגבו בכוונה לגרום למותו; תחילה דקרה אותו באמצעות סכין לחיתוך ירקות שנטלה לידיה מהמטבח, ובהבחינה כי להבה של זו התעקם עקב הדקירות, ניגשה למטבח, נטלה סכין בשר, שבה אל המנוח והמשיכה לדקרו. הנאשמת לא חדלה ממעשיה, על אף תחנוניו הרבים של המנוח כי תחדל ממעשיה ותזמין אמבולנס להצלתו, עד אשר נפל מתבוסס בדמו ונפח את נשמתו. 
פרטי האירוע המזעזע והאסון הנורא אשר פקד את המנוח ואת בני משפחותיהם של המנוח והנאשמת, הובאו בהרחבה במסגרת הכרעת הדין המפורטת ולא נחזור עליהם כאן. 

על פי מצוות המחוקק בסעיף 300(א) לחוק העונשין - כנוסחו במועד ביצוע העבירה ועובר לתיקון 137 לחוק העונשין (הרפורמה בעבירות המתה) - דינו של הרוצח בכוונה תחילה הוא "מאסר עולם חובה ועונש זה בלבד...", למעט במקרים חריגים שאינם חלים בענייננו. למעלה מן הצורך יצוין כי הדין החדש אינו בבחינת דין מקל, ומשכך, קיימת חובה להטיל על הנאשמת מאסר עולם גם על פי הדין החדש. 

על כן ביהמ"ש גזר על הנאשמת מאסר עולם מיום הרצח, יום מעצרה בגין עבירת הרצח שביצעה.

בית המשפט התייחס בקצרה לטראומה הנוראה, הכאב, הסבל והנזק שנגרם לנפגעי העבירה, ילדי המשפחה ובני משפחה נוספים, וחייב את הנאשמת לפצות את נפגעי העבירה בסכום המקסימלי הקבוע בסעיף 77 (א) לחוק העונשין – 258,000 ₪, בחלוקה שנקבעה לפי הפרמטרים שפורטו בגזר הדין. 

מי ייתן וסיום ההליך המשפטי יביא מזור כלשהו לכאבם העצום של קורבנות העבירה, והם יוכלו החל מעתה למקד כוחם בשיקומם העצמי והמשפחתי.
גזר הדין ניתן לפרסום, למעט שמותיהם של המנוח, הנאשמת ובני משפחותיהם, כפי שנקבע בהחלטה שניתנה על ידי ביהמ"ש ביום 4/10/22 לגבי הכרעת הדין; זאת, כדי לאפשר לילדי המנוח והנאשמת לשקם את חייהם באזור מגוריהם, אם יבחרו בכך, מבלי שיהא עליהם לשאת אות קין כל ימיהם בשל האסון שפקד אותם על לא עוול בכפם".

